ΠΡΟΣ: Αντιπεριφερειάρχη Λασιθίου κα Πετράκη Πελαγία

ΚΟΙΝΟΠΟΙΗΣΗ:

1. Περιφερειακό Σύμβουλο Δασκαλάκη Νικόλαο
2. Περιφερειακό Σύμβουλο Γουλιδάκη Ιωάννη
3. Το Δήμαρχο Ιεράπετρας κο Καλατζάκη Θεοδόση
4. Πρόεδρο δημοτικού συμβουλίου
5. Επιτροπή Παιδείας
6. Επιτροπή κυκλοφοριακών ρυθμίσεων
7. Τροχαία Ιεράπετρας
8. Τοπικό Συμβούλιο Κάτω Χωριού
9. Διευθύνσεις Δημοτικού Σχολείου και Νηπιαγωγείου Κάτω Χωριού
10. κ. Προϊστάμενο Πρωτοβάθμιας Εκπαίδευσης Ιεράπετρας
11. Σχολικό Σύμβουλο Πρωτοβάθμιας Εκπαίδευσης
12. Τοπικά Μ.Μ.Ε.

Την Παρασκευή 20 Οκτωβρίου πραγματοποιήθηκε στο χώρο του Δημοτικού σχολείου Κάτω Χωριού συνάντηση συλλόγων της περιοχής. Συμμετείχαν ο Σύλλογος Γονέων του Δημοτικού Σχολείου και Νηπιαγωγείου Κάτω Χωριού, οι Πολιτιστικοί Σύλλογοι Κάτω και Πάνω Χωριού, όλοι οι ιερείς των ενοριών μας και η Ένωση Συλλόγων Γονέων Ιεράπετρας. Μοναδικό θέμα συζήτησης ήταν η επικινδυνότητα του κοντινού μας κόμβου Επισκοπής – Κάτω Χωριού.

Αφορμή στάθηκε ένα τροχαίο λίγες μέρες πριν, που κόντεψε να στοιχίσει τη ζωή ενός μικρού μαθητή που επέστρεφε από το σχολείο. Συγκεκριμένα, ο οδηγός ενός αυτοκινήτου που οδηγούσε με μεγάλη ταχύτητα, προκειμένου να αποφύγει το παιδί που περνούσε τη διασταύρωση, παρεκτράπηκε της πορείας του και από τύχη γλυτώσαμε τα χειρότερα.

Το συγκεκριμένο τροχαίο έφερε στην επιφάνεια για άλλη μια φορά, την επικινδυνότητα του κόμβου. Σε αυτό το σημείο συμβαίνουν συχνά ατυχήματα με τραυματίες και νεκρούς. Αιτία η ελλιπής σηματοδότηση, η μη λειτουργία των φωτεινών φαναριών, η ανυπαρξία προειδοποιήσεων και προστασίας των πεζών που καθημερινά περνούν από το σημείο, η έλλειψη ορατότητας λόγω του τρόπου σχεδιασμού του δρόμου. Μάλιστα, η υπόγεια διάβαση που υπάρχει στο σημείο είναι βρώμικη, δε φωτίζεται άρα δεν μπορεί να χρησιμοποιηθεί τις βραδινές ώρες, είναι απροσπέλαστη από ηλικιωμένους και καρότσια μωρών ή αναπήρων, δεν έχει ράμπα, οι σωληνώσεις των ιδιωτών κρέμονται από παντού, δηλαδή ουσιαστικά είναι άχρηστη. Αν και το σημείο είναι γνωστό ως ένα από τους πιο επικίνδυνα της περιφέρειας Ιεράπετρας, οι αρμόδιοι φορείς δεν έχουν λάβει καμία σοβαρή μέριμνα. Έτσι, τα φανάρια ποτέ δε λειτουργούν, προειδοποιητικά φανάρια είναι ανύπαρκτα και η όποια σήμανση υπάρχει δεν προειδοποιεί τους οδηγούς ότι διασχίζουν κατοικημένη περιοχή. Όσα οχήματα διασχίζουν την Εθνική οδό δεν συναντούν πουθενά κάποια σήμανση που να τα υποχρεώνει να μειώνουν ταχύτητα. Κι ενώ ένα τόσο επικίνδυνο σημείο χρειάζεται άπλετο φωτισμό, αυτός είναι κυριολεκτικά ανύπαρκτος.

Ο εν λόγω κόμβος που συνδέει το χωριό Επισκοπή με την Εθνική οδό Ιεράπετρας- Αγίου Νικολάου επί της ουσίας περνά μέσα από το χωριό. Όχι μόνο το σημείο της διασταύρωσης αλλά όλο το τμήμα από της Εθνικής οδού που διασχίζει την Επισκοπή είναι λίαν επικίνδυνο. Η διέλευση πεζών, ηλικιωμένων, μαθητών, ποδηλάτων, καροτσιών αλλά και αυτοκινήτων είναι τακτική καθ’ όλη τη διάρκεια της ημέρας και της νύχτας. Η έλλειψη σήμανσης και ορατότητας έχει μετατρέψει τον κόμβο σε καρμανιόλα.

Ως μέλη της τοπικής κοινότητας γνωρίζουμε καλά πως από τύχη και μόνο μπορεί να διαβούν οι πεζοί και τα αυτοκίνητα χωρίς να εμπλακούν σε κάποιο τροχαίο. Η διάβαση των πεζών από το συγκεκριμένο σημείο της Εθνικής οδού έχει μετατραπεί σε στοίχημα ζωής. Όσο όμως και να προσέχουν οι ντόπιοι που γνωρίζουν το σημείο, η ορατότητα είναι τόσο κακή και η ταχύτητα των οδηγών στην Εθνική οδό τόσο μεγάλη, που συχνά δεν προλαβαίνουν να αντιδράσουν. Η μερική μονοδρόμηση στο σημείο της διασταύρωσης αποδεικνύεται εκ του αποτελέσματος ότι δεν επαρκεί.

Όλοι εμείς που συμμετείχαμε στην συνάντηση της Παρασκευή και σύσσωμη η τοπική κοινότητα, συμφωνήσαμε ότι αυτή η κατάσταση πρέπει να αλλάξει μια και καλή. Δεν υπάρχουν άλλα περιθώρια αναμονής. Δεν δίνουμε άλλη πίστωση χρόνου. Δεν πρόκειται να περιμένουμε να συμβεί κανένα άλλο γεγονός.

Δηλώνουμε πως είμαστε έτοιμοι να προβούμε σε κάθε ενέργεια προκειμένου να υποχρεώσουμε τους κατεξοχήν αρμόδιους-υπεύθυνους να δώσουν όλες εκείνες τις λύσεις που απαιτούνται ώστε το σημείο να γίνει απόλυτα ασφαλές για πεζούς και αυτοκινητιστές.

Απαιτούμε άμεσα και επαρκή μέτρα ώστε να μη έχουμε στο σημείο άλλα ατυχήματα και άλλα θύματα. Στην κατεύθυνση αυτή είμαστε έτοιμοι για κάθε συνεργασία.

Επισυνάπτουμε συνημμένα & δειγματοληπτικά προτάσεις που κατατέθηκαν στην συνάντηση.